KOMISIJOS REGLAMENTAS (EB) Nr. 1321/2007
2007 m. lapkričio 12 d.
nustatantis įgyvendinimo taisykles, pagal kurias centrinėje saugykloje integruojama civilinės aviacijos įvykių informacija, kuria keičiamasi pagal Europos Parlamento ir Tarybos direktyvą 2003/42/EB
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. birželio 13 d. Europos Parlamento ir Tarybos direktyvą 2003/42/EB dėl civilinės aviacijos įvykių pranešimų (1), ypač jos 6 straipsnio 4 dalį,
kadangi:
(1)
Laikantis Direktyvos 2003/42/EB, turi būti sukurtos nacionalinės įvykių pranešimų sistemos siekiant užtikrinti, kad su skrydžių sauga susijusi informacija būtų pranešama, renkama, vertinama, tvarkoma ir saugoma nacionalinėse duomenų bazėse.
(2)
Valstybės narės turėtų keistis su sauga susijusia informacija, o Komisija turėtų palengvinti keitimąsi šia informacija tik tam, kad būtų išvengta avarijų ir incidentų, o ne tam, kad būtų nustatyta kaltė arba atsakomybė arba būtų lyginamas saugos užtikrinimas.
(3)
Informacijos perdavimui reikėtų kuo geriau panaudoti naujausias technologijas, tuo pat metu užtikrinant visos duomenų bazės apsaugą.
(4)
Dideliais informacijos kiekiais valstybės narės našiausiai keistųsi, jei būtų sukurta joms visoms prieinama centrinė saugykla, į kurią duomenys būtų įkeliami iš nacionalinių duomenų bazių.
(5)
Atsižvelgiant į nacionalinių mechanizmų, sukurtų laikantis Direktyvos 2003/42/EB 5 straipsnio 1 dalies, ypatumus, valstybių narių teikiama informacija turėtų būti atnaujinama pagal Komisijos ir kiekvienos valstybės narės suderintus techninius protokolus.
(6)
Kad būtų galima vykdyti kokybės užtikrinimo procedūras ir kad būtų išvengta dvigubų įrašų apie valstybių narių pranešamus įvykius, visa nacionalinėse duomenų bazėse saugoma informacija taip pat turėtų būti saugoma centrinėje saugykloje.
(7)
Kad Direktyvos 2003/42/EB 7 straipsnio 1 dalis būtų taikoma teisingai, prieigos prie pasikeistos informacijos teisė turi būti suteikta visiems subjektams, kuriems patikėta reglamentuoti civilinės aviacijos saugą arba tirti civilinės aviacijos avarijas ir incidentus Bendrijoje.
(8)
Pagal Direktyvos 2003/42/EB 5 straipsnio 3 dalį informacija, gaunama tiriant avarijas ir pavojingus incidentus pagal Tarybos direktyvą 94/56/EB (2), turėtų taip pat būti saugoma duomenų bazėse. Tačiau vykstant tyrimui į duomenų bazes turėtų būti įrašoma tik pagrindinė faktinė informacija; visa informacija apie šias avarijas ir pavojingus incidentus turėtų būti įrašyta tyrimą baigus.
(9)
Praėjus dvejiems metams nuo šio reglamento įsigaliojimo, Komisija turėtų peržiūrėti pasikeistos informacijos svarbą saugai.
(10)
Šiame reglamente numatytos priemonės atitinka 1991 m. gruodžio 16 d. Tarybos reglamento (EEB) Nr. 3922/91 dėl techninių reikalavimų ir administracinės tvarkos suderinimo civilinės aviacijos srityje (3) 12 straipsniu įsteigto Skrydžių saugos komiteto nuomonę,
PRIĖMĖ ŠĮ REGLAMENTĄ:
1 straipsnis
Dalykas
Šiuo reglamentu nustatoma su sauga susijusios informacijos, kuria valstybės narės keičiasi pagal Direktyvos 2003/42/EB 6 straipsnio 1 dalį, integravimo centrinėje saugykloje tvarka.
2 straipsnis
Centrinė saugykla
1. Komisija sukuria ir tvarko centrinę saugyklą, kurioje laikoma visa iš valstybių narių pagal Direktyvos 2003/42/EB 6 straipsnio 1 dalį gauta informacija.
2. Kiekviena valstybė narė suderina su Komisija techninius protokolus, pagal kuriuos atnaujinami duomenys centrinėje saugykloje persiunčiant į ją visą su sauga susijusią informaciją, kuri pagal Direktyvos 2003/42/EB 5 straipsnio 2 ir 3 dalis yra saugoma nacionalinėse duomenų bazėse. Taip užtikrinama, kad visa su sauga susijusi informacija iš nacionalinių duomenų bazių būtų įrašoma centrinėje saugykloje.
3. Pagal Direktyvos 2003/42/EB 7 straipsnio 1 dalį, subjektas, kuriam patikėta reglamentuoti civilinės aviacijos saugą ar tirti civilinės aviacijos avarijas ir incidentus Bendrijoje, turi turėti prijungtinę prieigą prie visos centrinėje saugykloje saugomos informacijos, išskyrus informaciją, iš kurios gali paaiškėti su įvykiais susijusio veiklos vykdytojo arba orlaivio tapatybė.
4. Pavadinimas, kodas, radijo šaukinys arba veiklos vykdytojo skrydžio numeris taip pat orlaivio registracijos numeris arba serijos (gamyklos) numeris laikomi informacija, kuri gali likti slapta.
Jei tokia informacija būtina saugos analizės tikslais, būtina gauti informaciją pateikusios valstybės narės sutikimą.
3 straipsnis
Tyrimų informacija
Pagrindinė faktinė informacija apie avarijas ir pavojingus incidentus į centrinę saugyklą perduodama vykstant tyrimui. Tyrimą baigus, pateikiama visa informacija ir, jei yra, galutinės tyrimo ataskaitos santrauka anglų kalba.
4 straipsnis
Peržiūra
Praėjus dvejiems metams nuo šio reglamento įsigaliojimo Komisija peržiūri saugomų ir apsikeičiamų duomenų svarbą saugai.
5 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. lapkričio 12 d.